તાતા નૅનોનું જ ઉદાહરણ લઈએ તો આ કાર બજારમાં આવી એના ત્રણ વર્ષ પહેલાં જ કોઈએ મધ્યમ વર્ગ માટે ટૂ વ્હીલરના બજેટમાં કાર તૈયાર કરવાના કૉન્સેપ્ટ પર વિચાર કરવાનું શરૂ કરી દીધું હશે. પોતાની માલિકીની કાર હોવી દરેક વ્યક્તિનું સપનું હોય છે અને દરેક વ્યક્તિ બાળપણથી પોતાની કાર ડ્રાઇવ કરવા માગતી હોય છે. જોકે એ વાત અલગ છે કે મોટા ભાગની વ્યક્તિઓ પોતાના આ સપનાને પૂરું નથી કરી શકતી અને તેણે ટૂ વ્હીલરથી જ સંતોષ માની લેવો પડે છે. એક સમય એવો હતો કે પોતાની માલિકીની કાર હોવી એ એક સ્ટેટસ સિમ્બોલ ગણાતું હતું, પણ હવે આ પરિસ્થિતિમાં એકદમ પરિવર્તન આવી ગયું છે. હવે આપણે જોઈએ છીએ કે અનેક ઑટોમોબાઇલ કંપનીઓ પરવડી શકે એવી કિંમતમાં મળતાં મૉડલ્સ લૉન્ચ કરી રહી છે અને લક્ઝરી કારની સાથે-સાથે ઇકૉનૉમી કારમાં પણ અનેક વિકલ્પો ઉપલબ્ધ છે અને હવે તો કૉમ્પેક્ટ કાર પણ લોકપ્રિય બની રહી છે.